CELEX: 32019D0312(01)
Language: el
Date: 2019-03-08 00:00:00
Title: Εκτελεστική απόφαση της Επιτροπής, της 8ης Μαρτίου 2019, σχετικά με τη δημοσίευση στην Επίσημη Εφημερίδα της Ευρωπαϊκής Ένωσης της αίτησης καταχώρισης ονομασίας που αναφέρεται στο άρθρο 49 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου — «Ayrshire New Potatoes»/«Ayrshire Earlies» (ΠΓΕ)

12.3.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 94/5
               
            
         ΕΚΤΕΛΕΣΤΙΚΗ ΑΠΟΦΑΣΗ ΤΗΣ ΕΠΙΤΡΟΠΗΣ
         της 8ης Μαρτίου 2019
         σχετικά με τη δημοσίευση στην Επίσημη Εφημερίδα της Ευρωπαϊκής Ένωσης της αίτησης καταχώρισης ονομασίας που αναφέρεται στο άρθρο 49 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου
         «Ayrshire New Potatoes»/«Ayrshire Earlies» (ΠΓΕ)
         (2019/C 94/05)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 50 παράγραφος 2 στοιχείο α),
         Εκτιμώντας τα ακόλουθα:
         
                     (1)
                  
                  
                     Το Ηνωμένο Βασίλειο υπέβαλε στην Επιτροπή αίτηση για την προστασία της ονομασίας «Ayrshire New Potatoes»/«Ayrshire Earlies» σύμφωνα με το άρθρο 49 παράγραφος 4 του κανονισμού (ΕΕ) αριθ. 1151/2012.
                  
               
                     (2)
                  
                  
                     Σύμφωνα με το άρθρο 50 του κανονισμού (ΕΕ) αριθ. 1151/2012, η Επιτροπή εξέτασε την αίτηση και κατέληξε στο συμπέρασμα ότι πληρούνται οι όροι που προβλέπονται στον εν λόγω κανονισμό.
                  
               
                     (3)
                  
                  
                     Για να καταστεί δυνατή η υποβολή ενστάσεων σύμφωνα με το άρθρο 51 του κανονισμού (ΕΕ) αριθ. 1151/2012, θα πρέπει να δημοσιευθούν στην Επίσημη Εφημερίδα της Ευρωπαϊκής Ένωσης το ενιαίο έγγραφο και τα στοιχεία της δημοσίευσης των προδιαγραφών του προϊόντος που αναφέρονται στο άρθρο 50 παράγραφος 2 στοιχείο α) του εν λόγω κανονισμού για την ονομασία «Ayrshire New Potatoes»/«Ayrshire Earlies»,
                  
               ΑΠΟΦΑΣΙΖΕΙ:
         
            Άρθρο μόνο
            Το ενιαίο έγγραφο και η παραπομπή στη δημοσίευση των προδιαγραφών του προϊόντος που αναφέρονται στο άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 για την ονομασία «Ayrshire New Potatoes»/«Ayrshire Earlies» (ΠΓΕ) παρατίθενται στο παράρτημα της παρούσας απόφασης.
            Σύμφωνα με το άρθρο 51 του κανονισμού (ΕΕ) αριθ. 1151/2012, η δημοσίευση της παρούσας απόφασης παρέχει το δικαίωμα ένστασης κατά της καταχώρισης της ονομασίας που αναφέρεται στο πρώτο εδάφιο του παρόντος άρθρου, εντός τριών μηνών από την ημερομηνία δημοσίευσης της παρούσας απόφασης στην Επίσημη Εφημερίδα της Ευρωπαϊκής Ένωσης.
            
         
         
            Βρυξέλλες, 8 Μαρτίου 2019.
            
               
                  Για την Επιτροπή
               
               Phil HOGAN
               
                  Μέλος της Επιτροπής
               
            
         
         
            (1)  ΕΕ L 343 της 14.12.2012, σ. 1.
      
      
         
            ΠΑΡΑΡΤΗΜΑ
            ΕΝΙΑΙΟ ΕΓΓΡΑΦΟ
            
               «AYRSHIRE NEW POTATOES»/«AYRSHIRE EARLIES»
            
            
               Αριθ. ΕΕ: PGI-GB-02286 – 31.1.2017
            
            
               ΠΟΠ ( ) ΠΓΕ ( X )
            
            1.   Ονομασία/-ες
            
            «Ayrshire New Potatoes»/«Ayrshire Earlies»
            2.   Κράτος μέλος ή τρίτη χώρα
            
            Ηνωμένο Βασίλειο
            3.   Περιγραφή του γεωργικού προϊόντος ή τροφίμου
            
            3.1.   Τύπος προϊόντος
            
            Κλάση 1.6. Φρούτα, λαχανικά και δημητριακά, νωπά ή μεταποιημένα
            3.2.   Περιγραφή του προϊόντος για το οποίο ισχύει η ονομασία υπό 1
            
            «Ayrshire New Potatoes»/«Ayrshire Earlies» είναι η ονομασία που δίνεται σε άγουρες πατάτες του είδους Solanum tuberosum της οικογένειας των Σολανιδών (Solanaceae) που καλλιεργούνται στην κομητεία Ayrshire της νοτιοδυτικής Σκωτίας. Οι εργασίες φύτευσης, καλλιέργειας και συγκομιδής πρέπει να εκτελούνται εντός της οριοθετημένης γεωγραφικής περιοχής.
            Το προϊόν «Ayrshire New Potatoes»/«Ayrshire Earlies» προέρχεται από τις ποικιλίες βασικών σπόρων που είναι καταγεγραμμένες στα εθνικά μητρώα ποικιλιών των κρατών μελών της ΕΕ. Οι κύριες ποικιλίες που χρησιμοποιούνται και τα εκτιμώμενα μερίδια αγοράς της καθεμιάς είναι επί του παρόντος τα εξής: Epicure (8 %), Casablanca (40 %), Isle of Jura (12 %) και Maris Peer (40 %). Οι ποικιλίες ενδέχεται να αλλάξουν, καθώς προσαρμόζονται τα χαρακτηριστικά αναπαραγωγής, αλλά η ένταξή τους στη βάση ποικιλιών για το προϊόν «Ayrshire New Potatoes»/«Ayrshire Earlies» θα καθοριστεί σε μεγάλο βαθμό από τα χαρακτηριστικά τους που περιγράφονται παρακάτω, καθώς και από την ικανότητά τους να είναι έτοιμες για συγκομιδή από τον Μάιο έως τον Ιούλιο.
            Το προϊόν «Ayrshire New Potatoes»/«Ayrshire Earlies» έχει σχετικά χαμηλή περιεκτικότητα σε ξηρά ουσία έως 20 %. Η εν λόγω περιεκτικότητα διαφέρει ανάλογα με την ποικιλία, την ωριμότητα και την εποχή.
            Οι πατάτες «Ayrshire New Potatoes»/«Ayrshire Earlies» είναι μικρού μεγέθους (διαμέτρου 15-65 mm), στρογγυλού ή ωοειδούς σχήματος και έχουν μαλακό φλοιό. Διαθέτουν χαρακτηριστική έντονη γεύση και άρωμα χώματος και ξηρών καρπών. Έχουν κρεμώδη, συμπαγή υφή, λόγω της χαμηλής περιεκτικότητας σε άμυλο, ύψους 10-15 %. Το εύρος της περιεκτικότητας σε άμυλο καθορίζεται από ποικιλιακές και εποχικές αποκλίσεις. Η εν λόγω χαμηλή περιεκτικότητα σε άμυλο καθιστά τις πατάτες «Ayrshire New Potatoes»/«Ayrshire Earlies» ιδανικές για βράσιμο και για χρήση σε παρασκευές στις οποίες πρέπει να διατηρείται η μορφή τους (π.χ. σε σαλάτες). Το χρώμα της σάρκας κυμαίνεται μεταξύ λευκού και υπόλευκου, ανάλογα με την ποικιλία, και είναι ομοιόμορφο σε όλη την πατάτα.
            Η συγκομιδή του προϊόντος «Ayrshire New Potatoes»/«Ayrshire Earlies» πραγματοποιείται από τις αρχές Μαΐου έως το τέλος Ιουλίου, πριν από τη συγκομιδή των πατατών βασικής καλλιέργειας. Η πρώτη σοδειά που συγκομίζεται τον Μάιο πωλείται χωρίς να πλυθεί, ώστε να προστατευθεί ο μαλακός φλοιός των πατατών. Η περιεκτικότητα των κονδύλων σε χώμα είναι έως 1 % κατά βάρος. Όσο προχωρά η περίοδος συγκομιδής, ο φλοιός σκληραίνει αρκετά, ώστε το προϊόν να μπορεί να πλυθεί.
            Οι πατάτες «Ayrshire New Potatoes»/«Ayrshire Earlies» πωλούνται είτε χύδην κατά βάρος είτε σε συσκευασίες διαφόρων βαρών, ενώ η τελευταία ημερομηνία πώλησης του προϊόντος στους τελικούς καταναλωτές είναι η τελευταία ημέρα του Ιουλίου.
            3.3.   Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)
            
            —
            3.4.   Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής
            
            Οι πατάτες «Ayrshire New Potatoes»/«Ayrshire Earlies» πρέπει να φυτεύονται, να καλλιεργούνται και να συγκομίζονται εντός της καθορισμένης περιοχής.
            3.5.   Ειδικοί κανόνες για τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η καταχωρισμένη ονομασία
            
            —
            3.6.   Ειδικοί κανόνες για την επισήμανση του προϊόντος στο οποίο αναφέρεται η καταχωρισμένη ονομασία
            
            Η επισήμανση πρέπει να περιέχει τον όρο «Ayrshire New Potatoes» ή τον όρο «Ayrshire Earlies».
            4.   Συνοπτική οριοθέτηση της γεωγραφικής περιοχής
            
            Η περιοχή Ayrshire στη δυτική Σκωτία, εντός των γεωγραφικών ορίων των τοπικών αρχών North, East και South Ayrshire Councils. Η κομητεία Ayrshire συνορεύει στα δυτικά με το φιόρδ του Clyde και εκτείνεται από την παράκτια περιοχή Skelmorlie στον βορρά, στην περιοχή Ballantrae στον νότο και στην περιοχή Glenbuck στα ανατολικά. Στην κομητεία ανήκουν επίσης η νήσος του Arran και οι νήσοι Cumbrae.
            5.   Δεσμός με τη γεωγραφική περιοχή
            
            Ο δεσμός του προϊόντος «Ayrshire New Potatoes»/«Ayrshire Earlies» με τη γεωγραφική περιοχή βασίζεται στην ποιότητα και τη φήμη του προϊόντος. Οι πατάτες «Ayrshire New Potatoes»/«Ayrshire Earlies» φημίζονται εδώ και χρόνια ότι σηματοδοτούν την έναρξη της περιόδου προμήθειας σκωτσέζικης πατάτας νέας εσοδείας. Πολλοί παράγοντες θεωρείται ότι έχουν επηρεάσει τη γεύση της πατάτας «Ayrshire New Potatoes»/«Ayrshire Earlies», συμπεριλαμβανομένου του ελαφρού εδάφους, του ήπιου κλίματος, των λιπασμάτων, της πρώιμης συγκομιδής και της γρήγορης παράδοσης στις αγορές.
            Η χαρακτηριστική γεύση των πατατών «Ayrshire New Potatoes»/«Ayrshire Earlies» επηρεάζεται από τη σύντομη καλλιεργητική της περίοδο. Το ήπιο κλίμα και τα ιδιαίτερα εδάφη της περιοχής Ayrshire επιτρέπουν τη φύτευση, την καλλιέργεια και τη συγκομιδή του προϊόντος «Ayrshire New Potatoes»/«Ayrshire Earlies» σε πρώιμη εποχή του έτους, νωρίτερα σε σχέση με άλλα μέρη της Σκωτίας.
            Η περιοχή Ayrshire βρίσκεται στο επίκεντρο της βιομηχανίας πατάτας της Σκωτίας (και φυσικά του Ηνωμένου Βασιλείου) από τις πρώτες αναφορές σχετικά με την καλλιέργεια πατάτας στη Σκωτία σε εμπορική βάση το 1793. Στην περιοχή αυτή παράγονται οι πρώτες πατάτες του έτους που καλλιεργούνται για εμπορικούς σκοπούς στη Σκωτία, οι πατάτες «Ayrshire New Potatoes»/«Ayrshire Earlies», οι οποίες είναι γνωστές σε όλη τη χώρα για την ποιότητα και τη γεύση τους και αποτελούν σύμβολο της νέας εσοδείας. Σε άρθρα του Τύπου, κατά το παρελθόν αλλά και σήμερα, καθώς και σε άλλες δημοσιεύσεις, το προϊόν είναι επίσης γνωστό με την ονομασία «South West Earlies» και «Early Ayrshires».
            Λόγω του ελαφρού, αμμώδους εδάφους και της πρώιμης θέρμανσης από το θαλάσσιο ρεύμα του Κόλπου, στα αγροκτήματα στο Ayrshire και ιδίως σε όσα βρίσκονται κατά μήκος των ακτών του Ayrshire ήταν πάντοτε δυνατή η φύτευση της πατάτας εβδομάδες νωρίτερα από ό,τι σε άλλα μέρη της Σκωτίας. Ο αρχικός κύκλος καλλιέργειας της πατάτας περιλάμβανε φύτευση τον Ιούνιο και συγκομιδή στα μέσα του φθινοπώρου.
            Στο βιβλίο «A Corner of Carrick» του James A. Guthrie, υπάρχει ένα κεφάλαιο με τίτλο «The Early Ayrshires». Στο κεφάλαιο αυτό παρέχονται πληροφορίες σχετικά με την εμπορική εκμετάλλευση των πρώιμων πατατών και πώς το 1857 δύο αγρότες από το Ayrshire (οι Dunlop και Hannah), επισκέφθηκαν τις Αγγλονορμανδικές νήσους (όπου οι αγρότες φύτευαν πρώιμες πατάτες για πολλά χρόνια) για να μελετήσουν πώς είχαν καταφέρει να καλλιεργούν πατάτες σε τόσο πρώιμη εποχή του έτους.
            Το 1881 εγκαινιάστηκε μια νέα μέθοδος για την πιο πρώιμη καλλιέργεια της πατάτας, με την ονομασία sprouting (βλάστηση), την οποία υιοθέτησαν και εφάρμοσαν στην περιοχή πολλοί αγρότες του Ayrshire. Με αυτή τη μέθοδο καλλιέργειας, ο κύκλος φύτευσης ξεκινά στις αρχές Φεβρουαρίου. Έτσι, η πρώτη συγκομιδή πατατών «Ayrshire New Potatoes»/«Ayrshire Earlies» μπορεί να πραγματοποιηθεί στο δεύτερο δεκαπενθήμερο του Μαΐου στις παράκτιες περιοχές του Ayrshire αρχικά και, αργότερα, σταδιακά και σε άλλες περιοχές προς την ενδοχώρα.
            Αναφορές στον Τύπο σχετικά με τις πρώιμες πατάτες που καλλιεργούνται στο Ayrshire έχουν καταγραφεί ήδη από το 1857, όταν τα έντυπα North British Agriculturalist και Edinburgh Evening News αναφέρθηκαν σε «εκτεταμένη παραγωγή [πατάτας] κατά μήκος των ακτών στα ελαφρά εδάφη πρώιμης παραγωγής». Σχεδόν 100 χρόνια αργότερα, ένα άρθρο με τίτλο «South-West Earlies Win The Race» (Οι πρώιμες πατάτες από τα νοτιοδυτικά κερδίζουν τον αγώνα) στο έντυπο The Glasgow Herald Agriculture Survey, (1 Φεβρουαρίου 1956) αναφέρει «Για σχεδόν έναν αιώνα, η παραγωγή πρώιμης πατάτας διαδραματίζει ιδιαίτερα σημαντικό ρόλο για την αγροτική οικονομία της νοτιοδυτικής Σκωτίας».
            Στην ενορία Maybole του Ayrshire, η καλλιέργεια πατατών «Ayrshire New Potatoes»/«Ayrshire Earlies» αποτελούσε, κατά τα λεγόμενα, την «κύρια απασχόληση» το 1951 σύμφωνα με τη δημοσίευση The Statistical Account of Scotland των John Strawhorn και William Boyd. Η Heather Holmes, στο βιβλίο της με τίτλο «Tattie howkers» (2005), ανέφερε ότι «η καλλιέργεια πρώιμης πατάτας έγινε συνώνυμο της κομητείας Ayrshire, όπως και οι ονομασίες “Ayrshires” και “Ayrshire potatoes”», ενώ η παραγωγή τους αποτελούσε «εξειδικευμένο και εντατικό κλάδο της γεωργίας στο Ayrshire». Το 1901, στο έντυπο North British Agriculturalist αναφέρθηκε ότι η πατάτα ήταν «ένα ιδιαιτέρως σημαντικό (προϊόν) της περιοχής» του Girvan. Το βιβλίο «Old West Kilbride» της Molly Blyth έχει υπότιτλο «The Tattie Toon», λόγω της σύνδεσης αυτής της παράκτιας πόλης του Ayrshire με την καλλιέργεια πατάτας και συγκεκριμένα με την καλλιέργεια πατατών «Ayrshire New Potatoes»/«Ayrshire Earlies».
            Υπήρχε επίσης ένα διαδικτυακό άρθρο στον ιστότοπο Farming UK, το οποίο ανέφερε «Συνώνυμες του καλοκαιριού, οι πρώιμες πατάτες του Ayrshire θεωρείται ευρέως ότι συγκαταλέγονται μεταξύ των πλέον εύγευστων πατατών που υπάρχουν και είναι ιδιαίτερα περιζήτητες κατά την περίοδο συγκομιδής τους, η οποία διαρκεί οκτώ εβδομάδες».
            Υπάρχουν πολλοί διαδικτυακοί τόποι που περιλαμβάνουν συνταγές στις οποίες χρησιμοποιούνται πατάτες «Ayrshire New Potatoes»/«Ayrshire Earlies». Στον ιστότοπο Red Book Recipes αναφέρεται ότι «οι πρώιμες πατάτες που προέρχονται από το Ayrshire είναι μεταξύ των καλύτερων στη Βρετανία». Ο εν λόγω ιστότοπος παρουσιάζει λεπτομερή στοιχεία σχετικά με τις πρώιμες πατάτες, καθώς και οδηγίες για τον τρόπο μαγειρέματος της τέλειας πατάτας.
            
               Παραπομπή στη δημοσίευση των προδιαγραφών
            
            [άρθρο 6 παράγραφος 1 δεύτερο εδάφιο του εκτελεστικού κανονισμού (ΕΕ) αριθ. 668/2014 της Επιτροπής]
            https://www.gov.uk/government/uploads/system/uploads/attachment_data/file/641216/protected-food-name-ayrshire-earlies-spec.pdf